RO Jurnalul Oficial al Uniunii Europene C 25/18

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2015/C 25/08)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

„ARROZ CAROLINO DO BAIXO MONDEGO”

Nr. UE: PT-PGI-0005-0966-21.2.2012

DOP ( ) IGP ( X )

1. Denumire

„Arroz Carolino do Baixo Mondego”

2. Statul membru sau țara terță

Portugalia

3. Descrierea produsului agricol sau alimentar

3.1. Tipul de produs

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1

Prin „Arroz Carolino do Baixo Mondego” se înțelege cariopsa fără pericarp a speciei Oryza sativa L., subspecia Japonica, de diverse soiuri, precum Aríete, Eurosis, Augusto, Vasco și Luna care, datorită faptului că se cultivă în regiunea Baixo Mondego, după ce a fost decorticată și albită, prezintă un nivel de umiditate mai mic sau egal cu 13 % și, de asemenea, următoarele caracteristici:

Caracteristicile bobului albit crud, specifice soiului

Biometria bobului de „Arroz Carolino do Baixo Mondego” se încadrează în tipul de bob lung „A”. Bobul este de culoare albă, cu aspect vitros și cristalin.

Caracteristicile chimice ale bobului crud

Parametri Valori minime Valori maxime Amiloză aparentă (% din masa uscată) 17,5 22,5 Proteine (% din masa uscată) 6,1 7,2 Grăsimi (% din masa uscată) 0,54 0,95 Cenuși totale (% din masa uscată) 0,30 0,45

Caracteristici fizice

Parametri Valori minime Valori maxime Boabe întregi (%) 60 68

Caracteristici reologice

Parametri Valori minime Valori maxime Viscozitate (cP) 2 900 3 700 Retrogradare (cP) 50 500

Caracteristici la fierbere

Parametri Valori minime Valori maxime Fermitate* (Kg/cm2) 0,9 1,2 Durata de fierbere (minute) 10 12 Cantitatea de apă absorbită (%) 13 20 Creștere în volum (nr. de ori) 2,09 2,49 Dezintegrare (%) 1 2

3.3. Hrană pentru animale (numai pentru produsele de origine animală)

—

3.4. Etape specifice ale producției care trebuie să se desfășoare în aria geografică delimitată

Producția de „Arroz Carolino do Baixo Mondego”, de la semănare până la recoltare, trebuie să aibă loc în aria geografică definită și descrisă la punctul 4.

3.5. Norme specifice privind felierea, răzuirea, ambalarea etc., pentru produsul la care se referă denumirea înregistrată

—

3.6. Norme specifice privind etichetarea pentru produsul la care se referă denumirea înregistrată

Eticheta specifică trebuie să cuprindă următoarele mențiuni:

denumirea organismului de control și de certificare și marca de certificare respectivă, inclusiv numărul de serie;

logoul „Arroz Carolino do Baixo Mondego”, conform modelului anexat:

4. Delimitarea succintă a ariei geografice

Aria geografică de producție a „Arroz Carolino do Baixo Mondego” este limitată la parohiile civile (freguesias) următoare: Ançã, din concelho de Cantanhede; Ameal, Antuzede, Arzila, Ribeira de Frades, São João do Campo, S. Martinho do Bispo și Taveiro, din concelho de Coimbra; Anobra, din concelho de Condeixa-a-Nova; Alqueidão, Lavos, Paião, Borda do Campo, Maiorca, Ferreira-a-Nova, Santana și Vila Verde, din concelho da Figueira da Foz; Tentúgal, Meãs do Campo, Carapinheira, Montemor-o-Velho, Gatões, Abrunheira, Liceia, Verride, Ereira, Vila Nova da Barca, Pereira și Santo Varão, din concelho de Montemor-o-Velho; Louriçal, din concelho de Pombal; Alfarelos, Brunhós, Gesteira, Granja do Ulmeiro, Samuel, Soure, Vila Nova de Anços și Vinha da Rainha, din concelho de Soure.

5. Legătura cu aria geografică

Specificitatea ariei geografice

Din punct de vedere climatic, dată fiind localizarea sa geografică, Baixo Mondego este o regiune diferită de toate celelalte regiuni producătoare de orez, în special valea fluviului Tejo și cea a fluviului Sado. Baixo Mondego se diferențiază de alte regiuni, în toate etapele din ciclul de cultură al orezului și în special în etapa de la formarea la coacerea sau la recoltarea bobului, sub următoarele aspecte: 1. un număr mai mic de ore de lumină (1 627 de ore de lumină pe parcursul întregului ciclu natural, dintre care circa 500 de ore de lumină sunt concentrate în perioada dintre formarea și coacerea bobului); 2. temperaturi medii mai blânde și amplitudini termice mai scăzute, cu o considerabilă umiditate relativă a aerului; 3. un nivel mai scăzut de radiație solară (circa 29 Kcal/cm2 în timpul lunilor august și septembrie).

Specificitatea produsului

Temperaturile scăzute și gradul redus de expunere la soare în perioada dinaintea recoltării sau a coacerii reprezintă factorii agro-ecologici specifici care contribuie la maturarea lentă și, prin urmare, la compoziția chimică diferită a orezului.

În faza de coacere a bobului de orez există o scădere accentuată a nivelului global de radiație, ceea ce face ca procesul de maturare să fie mai constant și mai prelungit, determinând coacerea lentă specifică a „Arroz Carolino do Baixo Mondego”.

„Arroz Carolino do Baixo Mondego” este orez de tipul cu bob lung „A”, omogen din punct de vedere biometric și al culorii, cu un conținut de amiloză intermediar cuprins în intervalul de 17,5-22,5 % din masa uscată, o durată de fierbere scăzută (10-12 minute), o textură intermediară (0,9-1,2 Kg/cm2) și prezentând stabilitate la retrogradare.

La analizarea datelor privind aceleași soiuri, se constată că nivelul de amiloză conținut de mostrele provenind din aria geografică Baixo Mondego este mai mare cu aproximativ 2 % și că viscozitatea sa, împreună cu calitățile organoleptice (aromă și gust) reprezintă factori distinctivi față de producția din alte regiuni producătoare de orez. Culoarea este de o puritate superioară și prezintă un mare grad de omogenitate.

Aceste caracteristici specifice datorate cultivării orezului în Baixo Mondego rezultă în urma acțiunii factorilor agro-ecologici menționați, care determină maturarea lentă a boabelor pe teren și calitatea culinară a „Arroz Carolino do Baixo Mondego”.

Analiza organoleptică a boabelor de „Arroz Carolino do Baixo Mondego” fierte în apă, efectuată de o comisie de degustare, a relevat boabe bine separate, moi și cremoase, cu suprafața netedă și uleioasă mai accentuată decât cea a orezului de tip „carolino” comun.

Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Caracteristicile climatice ale regiunii Baixo Mondego sunt responsabile pentru formarea și maturarea mai lentă a „Arroz Carolino do Baixo Mondego”, ceea ce potențează mecanismele fiziologice asociate calității, mai precis:

— tendința de a prezenta un conținut de amiloză mai ridicat;

— un procent mai mare de boabe întregi, datorită faptului că se formează mai puține fisuri în cursul ciclului final de cultură sau în etapa de coacere a bobului.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

http://www.dgadr.mamaot.pt/images/docs/val/dop_igp_etg/Valor/CE_Arroz_Carolino_B.Mondego.pdf

(1) JO L 343, 14.12.2012, p. 1.